Anders Kronborg (S), 2024-11-20:
Tak for det.
Det her forslag har jeg faktisk glædet mig utrolig meget til.
Det handler nemlig om noget så vigtigt som dobbeltbeskatningsaftaler mellem Danmark og Grønland.
Siden 1979 har vi haft dobbeltbeskatningsaftaler, og de er løbende og gradvis blevet ændret og tilpasset, og i dag skal vi behandle den aftale, som blev underskrevet den 19. august 2024, nemlig om tillægsaftaler til dobbeltbeskatningsaftalen mellem Danmark og Grønland.
Det første tillæg er en gennemførelse af OECD-minimumsstandarder, som Danmark og Grønland er forpligtet til at gennemføre.
Det er bl.a., så vi sikrer, at der er nogle redskaber til at bekæmpe skatteunddragelse og aggressiv skatteplanlægning.
Det andet er lidt mere lavpraktisk.
Det handler om, hvorledes gældende regler bliver præciseret, bl.a. i forhold til reglerne om dagpenge og rejsegodtgørelser.
Når alt det er sagt, er det jo også noget, vi har et meget stort fokus på i Folketingets Skatteudvalg.
Det kan være inden for forsvaret, og det kan være inden for byggeriopgaver.
I øjeblikket bygges der jo på livet løs i forhold til lufthavne.
Vi ser lige om lidt, at en ny lufthavn bliver åbnet i Nuuk.
I Ilulissat er man også rigtig godt i gang med projektet.
Jeg har selv for nogle måneder siden været oppe at inspicere lufthavnsbyggeriet og kan sige, at landingsbanen faktisk allerede er etableret.
Og vi ser jo også, at en lufthavn nede i det sydlige Grønland lige om lidt skal bygges.
Minedriften er også under udvikling i Grønland.
Det er f.eks. danske søfolk, der bliver beskattet efter grønlandske regler, men så ikke har de goder, der f.eks. er i Grønland, når man betaler sin skat.
For modsat hvordan det er i Danmark, får man jo f.eks. i Grønland medicinen udleveret, hvis man har behov.
Det kan være kolesterolsænkende medicin og andet.
Det gør de danske søfolk ikke, og derfor er det bare min opfattelse, at selv om vi vedtager det her lovforslag og den her tilretning i dag, skal vi stadig vedblive med at have et fokus på det.
Derfor er jeg også enormt glad for, og det vil jeg gerne benytte min taletid til at snakke lidt om her til allerallersidst, at Skatteudvalget faktisk har valgt at sige, at vi tager en studietur til Grønland, hvor vi kigger nærmere på bl.a. skatteforhold i Grønland, hvor der kan være noget karambolage i forhold til reglerne.
Vi har bl.a. planlagt at besøge iværksættermiljøer og lufthavnsbyggerier.
Vi har planlagt at besøge det danske forsvar, som har en meget, meget vigtig opgave og funktion med bl.a. suverænitetshåndhævelse i forhold til det danske rige.
Jeg er enormt glad for, at skatteministeren, både den nuværende og den tidligere, også viser det her område så stor interesse.
Den tidligere skatteminister var jo selv i Grønland og havde møde med bl.a. den grønlandske finansminister for ikke mange måneder siden, og den nuværende skatteminister har tilkendegivet, at når Skatteudvalget her i Folketinget tager mod det høje nord, vil skatteministeren og skatteministerens departementschef også gerne ledsage udvalget for at blive endnu klogere på de problemstillinger, som der kan være inden for vores fælles rige, som jo er en geografisk meget stor størrelse, når vi ser på, hvor store de tre lande i rigsfællesskabet tilsammen er.
Jeg siger jo også med begejstring i stemmen, at det her lovforslag glæder jeg mig til at dykke yderligere ned i.
Vi kan støtte alt det, der står i lovforslaget.
Men det er også bare for at sige, at det er et meget, meget vigtigt område, og jeg håber, at vi, når vi behandler lovforslaget i Skatteudvalget, også lige husker under behandlingen at sende det her forslag til orientering til Folketingets Grønlandsudvalg, så de også er helt med og har fingeren på pulsen i forbindelse med lovbehandlingen.
Jeg tror ikke, jeg har yderligere at sige, ud over at vi kan støtte lovforslaget gennem første, anden og tredje behandling.